作者:陸龜蒙
標題:奉和襲美太湖詩二十首：孤園寺
內容:浮屠從西來，事者極梁武。巖幽與水曲，結構無遺土。窮山林幹盡，竭海珠璣聚。況即侍從臣，敢愛煙波塢。幡條玉龍扣，殿角金虯舞。釋子厭樓臺，生人露風雨。今來四百載，像設藏雲浦。輕鴿亂馴鷗，鳴鐘和朝櫓。庭蕉裂旗旆，野蔓差纓組。石上解空人，窗前聽經虎。林虛葉如織，水淨沙堪數。遍問得中天，歸修釋迦譜。